钦定古今图书集成/明伦汇编/氏族典/第274卷 > 王琦
## 钦定古今图书集成/明伦汇编/氏族典/第274卷 > 王琦

按《万姓统谱﹕》：“琦字文进，钱塘人。永乐乡贡，试礼部副
榜，授汝州学正，擢监察御史，以学行老成称。升山西
按察佥事，锡玺书提督学校，士风丕变。改四川，不乐，
乞致仕归。年五十。琦以清介自持，在官门无私谒，平
生不治生产，居闲陶如也。值岁大侵，无以为朝夕。冬
且暮大雪，日僵卧不能出门户，于馈非故旧，拒不受”，
即故旧数至，亦却之。有唁之曰﹕：“当路甚重公，举一言，
何所不济？无乃自苦如此？”琦曰﹕：“吾求无所愧于心耳。
无所愧，虽饥且寒，无不乐也，何唁之有？”竟以饥寒卒。
杭守胡濬闻而吊之，告于布、按二司，为奉祠琦于杭
学乡贤祠。